Aanloklike eiendom sal áltyd aandag trek | Netwerk24
Deur Tony Clarke 20 April 2019 05:00
Kopersmark is wanneer daar meer eiendomme te koop is as kopers wat dit kan koop.
In plaas van kopers wat teen mekaar meeding om 'n eiendom, moet die verkopers in so 'n mark teen mekaar meeding om kopers te lok.
As gevolg daarvan groei die huispryse gewoonlik stadiger (of glad nie), en soms kan dit selfs daal en beteken dat eiendomme baie langer in die mark bly.
'n Kopersmark kan deur verskeie faktore veroorsaak word, insluitend: hoë rentekoerse, ekonomiese onsekerheid, 'n hoë werkloosheidsyfer en onrealistiese huispryse.
Enigiets wat eiendomsverkope minder toeganklik of aanloklik vir die algemene publiek maak, kan veroorsaak dat die huismark draai. Dit is nie noodwendig altyd sleg nie – inteendeel, dit is 'n baie belangrike deel van 'n eiendomsiklus.
Dit help dat eiendomspryse nie te veel styg nie en beskerm die land se huismark teen 'n moontlike ineenstorting.
As jy wil koop
Dit behoort nie 'n verrassing te wees dat 'n kopersmark 'n gunstige tyd vir kopers is nie. Die groot voordeel van so 'n mark is dat kopers meer ruimte het om asem te haal en hul huiswerk te doen, sodat hulle goeie pryse kry.
Net omdat jy meer opsies en minder mededinging het, beteken nie dat jy altyd met 'n winskopie gaan wegloop nie. 'n Aanloklike eiendom teen die regte prys sal áltyd aandag trek – maak nie saak van die marktoestande.
Maak 'n ingeligte aanbod
Kopers moet hul tyd neem om vertroud te raak met die mark, sodat hulle 'n ingeligte aanbod kan maak. Dit is nie 'n slegte idee om duurder eiendomme by jou soektog in te sluit nie, aangesien verkopers hul eiendomme dikwels vir meer bemark omdat hulle weet kopers gaan hulle afstry.
Moenie dit misloop nie, maar pasop dat jy nie in finansiële moeilikheid beland nie.
Pasop vir té laag
Tony Clarke van die Rawson Property Group
As jou aanbod té laag is, loop jy die risiko dat 'n ander koper jou kan uitoorlê of dat jy die verkoper gaan afsit. Niemand wil hul geliefde huis aan iemand verkoop wat nie die waarde daarvan besef nie.
Wees respekvol as jy 'n aanbod maak – veral as dit laer as die bemarkingsprys is. As jy dit wil doen, moet jy die ander aspekte van die aanbod so aanloklik moontlik maak.
Gaan kry byvoorbeeld voorafgoedkeuring by die bank vir 'n huislening.
As jy wil verkoop
Die sleutel tot sukses is om jou eiendom bo die res te laat uitstaan.
Akkurate pryse en intelligente, doelgerigte bemarking is noodsaaklik, asook gehaltefoto's, goeie beskrywings en skouhuise wat goed bestuur word.
'n Goeie eiendomsagent kan ook wonders doen. Moet egter nie in die versoeking kom om mandate aan agente uit te deel slegs gegrond op die verkoopspryse wat hulle "waarborg" nie.
Die versoeking is altyd daar om die eiendomsagent te kies wat die hoogste verkoopsprys belowe, maar dit kan nadelig vir die verkoopsproses wees – veral in 'n kopersmark.
Dit is 'n beter idee om 'n eiendomsagent te kies wat hul voorgestelde prys kan staaf met 'n volledige, vergelykende markontleding wat 'n duidelike prentjie gee van waar jou eiendom in die mark pas en watter mededinging daar is.
Vir meer inligting oor die huismark en ander eiendomstendense, besoek die webwerf by www.rawson.co.za.